Document ID: /roh_data/filtered/fineweb-2-filterrobots_roh.jsonl.gz/58968

Il Judo Festival ha lieu mintg'onn en in auter pajais. Quest onn era la Swiss Adaptive Judo, l'organisatura ed ha pudì beneventar radund 100 judokas da 15 pajais a Poschiavo. Els han cumbattì durant quatter dis en halla da gimnastica in cunter l'auter ni fatg excursiuns ensemen. Tenor la presidenta dal comité d'organisaziun, Cecilia Evenblij saja il program accumpagnant gist uschè important sco il turnier da judo.
I va era per ils contacts socials. Hallas da gimnastica vesan ora quasi medem en Finlanda, Ungaria ni la Svizra, ma ils pajais èn differents e quai vulain nus mussar.
Tar las differentas concurrenzas datti naturalmain victuras e victurs, dentant nagin campiun da festival u insatge simil, di Evenblij. Insumma na stettia il gudognar betg en il center, schebain che tscherts participants e participantas sajan schon ambizius.
Cumbattì vegn en tschintg livels tenor grad dad impediment ed i vala il reglement da Special Olimpics.